માધવી યુવતી મટીને મા બની ગઈ હોવાની પ્રતીતિ આરતીને બે ચાર દિવસમાં જ થવા લાગી હતી. છતાં રોજ સવારે લાલ કોઠીમાં જવાનું ચૂકતી નહીં. ત્યાં જઈ ફોનલાઈન ચાલુ હોય તો રાજાના ઘરે ફોન લગાવવો માધવીનું એક માત્ર મુખ્ય કામ હતું. ફોનની રીંગ પણ વાગતી ને કોઈ ફોન રીસીવ જ નહોતું કરતું : એનો અર્થ કે રાજા હજી ગામમાંથી પાછો નહોતો ફર્યો. એક દિવસ અબીરને ફોન કરીને પણ રાજાના ખબરઅંતર પૂછ્યા હતા પણ એને તો એ પણ ખબર નહોતી કે રાજા ક્યાં છે, તો વધુ વાત તો શું કરવી?